REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/110-15

25. maj 2015. godine

B e o g r a d

ZAPISNIK

22. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 10. MARTA 2015. GODINE

Sednica je počela u 11 časova i 5 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragoljub Zindović, Vladan Milošević, Radmilo Kostić, Jelena Mijatović, Olivera Pauljeskić, Đorđe Čabarkapa, Vladimir Marinković, Mladen Grujić i Dejan Čapo.

Sednici su prisustvovali zamenici članova Odbora: Milosav Milojević (zamenik člana Odbora Dragoljuba Zindovića), Ivana Dinić (zamenik člana Odbora Novice Tončeva), Goran Ćirić (zamenik člana Odbora Dragana Šutanovca), Ivan Bauer (zamenik člana Odbora Vladimira Marinkovića) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Dragomir Karić, Aleksandar Jovičić, Novica Tončev, Dragan Šutanovac, Ivan Karić i Enis Imamović.

Sednici su, na poziv predsednika, prisustvovali: Miloš Petrović, državni sekretar u Ministarstvu privrede, Radoje Savićević, sekretar ministarstva privrede, Dubravka Drakulić, pomoćnik ministra privrede - Sektor za kontrolu i nadzor nad radom javnih preduzeća, Katarina Obradović Jovanović, pomoćnik ministra privrede - Sektor za razvoj malih i srednjih preduzeća i preduzetništva, Edvard Jakopin, pomoćnik ministra privrede - Sektor za regionalni razvoj i strateške analize privrede, Ljubomir Šubara, direktor Agencije za privatizaciju, Jovan Martinović, pomoćnik direktora Agencije za privatizaciju, Branislav Pejčić, načelnik u Ministarstvu privrede - Sektor za privredni razvoj i Andrijana Stojković, viši savetnik u Ministarstvu privrede.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Informacije o radu Ministarstva privrede za period oktobar – decembar 2014. godine (broj 02-262/15 od 4. februara 2015. godine);

2. Razmatranje Izveštaja Ministarstva privrede o radu Agencije za privatizaciju za mesec oktobar 2014. godine (broj 02-4162/14 od 19. novembra 2014. godine);

3. Razmatranje Izveštaja Ministarstva privrede o radu Agencije za privatizaciju za mesec novembar 2014. godine (broj 02-4584/14 od 16. decembra 2014. godine);

4. Razmatranje Izveštaja Ministarstva privrede o radu Agencije za privatizaciju za mesec decembar 2014. godine (broj 02-462/15 od 27. februara 2015. godine);

5. Razmatranje Izveštaja Ministarstva privrede o radu Agencije za privatizaciju za mesec januar 2015. godine (broj 02-413/15 od 24. februara 2015. godine);

6. Razmatranje Predloga za održavanje javnog slušanja na temu: „Mogućnosti i prepreke za korišćenje biomase u energetske svrhe u Republici Srbiji“ (broj 06-420/15 od 24. februara 2015. godine).

Pre razmatranja utvrđenih tačaka dnevnog reda, Odbor je jednoglasno usvojio zapisnike 17, 18, 19, 20. i 21. sednice Odbora.

Na predlog predsednika, Odbor je jednoglasno odlučio da objedini raspravu po prvoj, drugoj, trećoj, četvrtoj i petoj tački dnevnog reda.

Prva, druga, treća, četvrta i peta tačka dnevnog reda – **Razmatranje Informacije o radu Ministarstva privrede za period oktobar – decembar 2014. godine, Razmatranje Izveštaja Ministarstva privrede o radu Agencije za privatizaciju za mesec oktobar 2014. godine, Razmatranje Izveštaja Ministarstva privrede o radu Agencije za privatizaciju za mesec novembar 2014. godine, Razmatranje Izveštaja Ministarstva privrede o radu Agencije za privatizaciju za mesec decembar 2014. godine, Razmatranje Izveštaja Ministarstva privrede o radu Agencije za privatizaciju za mesec januar 2015. godine**

Članovima Odbora su za razmatranje prve, druge, treće, četvrte i pete tačke dnevnog reda dostavljeni Informacija o radu Ministarstva privrede za period oktobar – decembar 2014. godine, izveštaji Ministarstva privrede o radu Agencije za privatizaciju za oktobar, novembar i decembar 2014. godine i januar 2015. godine i programi rada Agencije za privatizaciju za novembar i decembar 2014. godine i januar 2015. godine.

U uvodnim napomenama, Miloš Petrović, državni sekretar u Ministarstvu privrede, izneo je da je Informacija o radu Ministarstva privrede podeljena na devet poglavlja, kojim su obuhvaćena sva pitanja od značaja za funkcionisanje ministarstva. U prvom poglavlju, akcenat je na strategiji i razvoju malih i srednjih preduzeća i unapređivanju poslovnog okruženja. Drugo poglavlje se odnosi na privredni razvoj. Analiza poslednjeg tromesečja 2014. godine pokazala je jasne probleme za čije rešavanje bi trebalo definisati strategiju. Poslovi koji se odnose na privredni razvoj su i aktivnosti koje se odnose na trgovinski samit sa Kinom i aktivnosti koje je imala SIEPA. U trećem poglavlju, objašnjeno je polje infrastrukture i bezbednosti proizvoda na tržištu. Istakao je da jasno moramo definisati šta tržište zahteva i da je privrednim subjektima neophodna pomoć, posebno kod standardizacije, kako bi bila ispunjena očekivanja stranih tržišta na koja žele da plasiraju proizvode. Četvrto poglavlje obuhvata međunarodnu saradnju i evropske integracije, a peto se odnosi na privatizaciju i stečaj. U poglavlju šest, objašnjene su javne finansije, kontrola i nadzor nad radom javnih preduzeća i analiza profita i troškova. Poglavlje sedam obuhvata upravne i nadzorne poslove u oblasti privrednih registara, a osam investicije za infrastrukturne projekte. Poglavlje devet obuhvata regionalni razvoj. Napravljena je analiza razvijenosti regiona i lokalnih samouprava. Neophodno je odrediti gde će se sa najmanje ulaganja postići najveći rezultat, omogućiti lakši pristup finansiranju, pristup fondovima, unapređenju aktivnosti rada i edukaciji zaposlenih.

U diskusiji, povodom razmatranja Informacije o radu Ministarstva privrede, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- koliko malih i srednjih preduzeća operativno radi, koliko ih je u blokadi i koliko ima dobit;

- kada će se vratiti rešenje da ulaganja u osnovna sredstva budu odbitna stavka od osnovice za utvrđivanje poreza na dobit;

- da li se planira da u neka javna preduzeća uđe profesionalni menadžment, kao u „Železaru Smederevo“, koji bi imao zadatak da ih restrukturira i učini boljim, kvalitetnijim i profitabilnijim;

- da li se planiraju i u kom roku izmene i dopune Zakona o javnim preduzećima i kakav je koncept, odnosno da li ćemo se orijentisati da zadržimo sva javna preduzeća u sadašnjem statusu, pokušavajući da ih restrukturiramo ili ćemo ići na privatizaciju tamo gde su ona neefikasna i neprofitabilna ne čekajući vremenski period da to učinimo, ili kroz neku vrstu profesionalnog menadžmenta;

- kakvo je mišljenje Ministarstva privrede o poziciji „Esmarka“, pošto nije želeo da položi garancije, ni imovinu, u najavljenom procesu privatizacije „Železare Smederevo“, a prijavio se za upravljanje tim sistemom, odnosno kakvi su njegovi motivi i na koji način će država štititi vrednosti i kapital države u „Železari Smederevo“;

- koliko je realno brzo sprovesti privatizaciju „Telekoma“, s obzirom da su skoro usvojene promene rokova za primenu Zakona o javnoj svojini i da mora jasno da se definiše imovina „Telekoma“.

U raspravi, izneto je da u razvijenim zemljama prihodi od malih i srednjih preduzeća, kooperanata velikih industrijskih firmi, čine 60-70% prihoda budžeta. Kod nas su u mala i srednja preduzeća svrstani ugostiteljski objekti, pekare i slično, a to su u suštini zanatske radnje. Krediti za mala i srednja preduzeća ne bi smeli da budu ispod 30.000 ili 50.000 evra, jer je teško napraviti bilo kakvu vrstu posla sa manje sredstava. Sredstva Fonda za razvoj su dobijala razvijena preduzeća, jer su uglavnom ona ispunjavala uslove za dobijanje kredita, tako da se nisu razvijali svi oni koji su trebali da se razvijaju. Istaknuto je da treba što pre doneti novi zakon o zanatstvu u kom bi se predvidelo funkcionisanje zanatske komore i uvelo licenciranje. U radu radne grupe za izradu zakona o zanatstvu treba da učestvuju i preduzetnici, kako bi se objektivno sagledali problemi i predložila prava rešenja adekvatna našoj specifičnoj ekonomskoj situaciji. Istaknuto je da treba izvršiti izmene i dopune Zakona o javnim preduzećima koje bi, pored ostalog, omogućile raspisivanje međunarodnog konkursa za menadžment naših javnih preduzeća, gde bi konkurisao i strani menadžment, posebno kod onih gde je važno poznavati međunarodni aspekt poslovanja i strano tržište. Izneto je da nije moguće sprovesti privatizaciju „Telekoma“, dok se ne definiše šta je njegova imovina. Od prve privatizacije „Telekoma“, 1996. godine, ostalo je dosta otvorenih pitanja o podeli imovine između „Telekoma“ i „Pošte“. Neophodno je definisati vlasništvo sistema specijalnih veza, što je važno za odbranu i bezbednost zemlje, kao i vlasništvo nad delom infrastrukture, kako bi proces privatizacije bio uspešan.

Povodom diskusije, predstavnici Ministarstva privrede su istakli da u Srbiji ima oko 315.000 malih i srednjih preduzeća. Analiza je pokazala da oko 6900 kompanija u Srbiji nešto proizvodi, a samo oko 4500 može da proizvede vrednost preko 50000 evra nekog proizvoda. Korporativno upravljanje javnim preduzećima je povezano sa nadoknadama za menadžment. U Srbiji ima edukovanih i školovanih ljudi koji uspešno vode strane kompanije. U dogovoru sa Srpskom asocijacijom menadžera, napravljen je model saradnje, kako bi se korporativno upravljanje prenelo na javna preduzeća. Razmišlja se o mogućnosti da se napravi model nadoknade za menadžere koja bi zavisila od ostvarenog profita kompanije. Ideja je i da se neka preduzeća ojačaju, pa tek onda prodaju. Kao i svi, „Esmark“ ima pravo da učestvuje na tenderu za „Železaru Smederevo“. Srbiju treba urediti tako da sva preduzeća budu jasno definisana imovinom, vlasništvom, zaduženjima i pravnim problemima, kako bi pronašla strateškog partnera, bila prodata ili vođena i dalje uspešno, bez dodatnih opterećenja. „Telekom“ je kompanija koja ima veliku vrednost, ali su rizici i potrebne investicije da bi pratio svetske trendove nešto što trenutno ne bi mogao da ispoštuje. Izmene i dopune Zakona o javnim preduzećima planirane su u 2015. godini. Odnosiće se na otklanjanje utvrđenih slabosti važećeg zakona. Uvešće se veća kontrola finansijskih pokazatelja u javnim preduzećima i pojačati odgovornost menadžmenta, odnosno organa upravljanja. Ove godine formirana je radna grupa za izradu zakona o zanatstvu. U ovom trenutku nemamo kapacitete zanatskih komora koje bi preuzele licenciranje zanatlija. Rešavanje pitanja licenciranja zanatlija je veoma važno i sa aspekta pristupanja Evropskoj uniji, gde su regulisane zanatske profesije.

Ljubomir Šubara, direktor Agencije za privatizaciju je istakao da će izveštaji o radu Agencije za privatizaciju ubuduće biti kvalitetniji. Ukazao je na izuzetno nezavidan položaj u kome se nalazi proces privatizacije, pre svega, jer nisu ispoštovani utvrđeni i dogovoreni rokovi. Od 1700 pisama zainteresovanih investitora, samo je oko 100 ozbiljnih. Izneo je da su obaveze prihvaćene u dogovoru sa MMF-om i Svetskom bankom prekršene zbog nerealnih obećanja prethodnog rukovodstva Agencije za privatizaciju, odnosno obećanja da će biti objavljen javni poziv za privatizaciju 33 preduzeća u toku januara 2015. godine. U razgovorima sa predstavnicima MMF-a i Svetske banke rečeno je da će biti objavljen javni poziv za privatizaciju četiri ili pet preduzeća tokom februara 2015. godine, što je i ispunjeno. Koncept rada u Agenciji za privatizaciju nije dobar i u toku je rad na novoj organizaciji zaposlenih, kako bi se postigli određeni rezultati. Istakao je da neadekvatni rezultati u procesu privatizacije nisu krivica samo zaposlenih u Agenciji za privatizaciju, već i u Republičkom geodetskom zavodu, od koga ne mogu da dobiju neophodnu dokumentaciju i problemi oko različitih modela privatizacije. Saradnja sa Ministarstvom privrede je izvanredna, što je od velikog značaja za postizanje određenih rezultata. Određeni modeli i način privatizacije treba da se izmene. Pored 546 preduzeća, koji treba da uđu u proces privatizacije, a ne 512 koliko je saopšteno u medijima, postoji još oko 200 zavisnih preduzeća, koji takođe moraju biti u procesu privatizacije. Ukazao je na problem sprovođenja javne nabavke poverenika za poslove sprovođenja stečajnih postupaka, posebno na izgubljeno vreme od dva - tri meseca da bi se sproveo postupak, i nejasnu definiciju i značenje takve javne nabavke. Problem je i to što je pokrenut stečajni postupak za 76 preduzeća bez zaposlenih, a samo to što nemaju zaposlene ne može biti stečajni razlog. Izneo je da su neophodne ozbiljne promene u funkcionisanju Agencije za privatizaciju, pa možda čak i u zakonskom portfelju. Tužbe protiv Agencije za privatizaciju mogu predstavljati veliki problem, jer na osnovu izvršenih sudskih presuda može doći do blokade računa Agencije. Republičkom geodetskom zavodu je, pre mesec dana, upućen zahtev za dostavljanje dokumentacije za 18 preduzeća, da bi se utvrdilo da li je neki deo imovine predmet restitucije, a ni za jedno preduzeće nije dobijen odgovor, pa ne može za njih da se objavi javni poziv. Javni poziv, kao pilot projekat, je raspisan za četiri preduzeća, a modeli privatizacije su strateško partnerstvo, kapital i imovina. Istakao je da od 31. maja 2015. godine prestaje zaštita preduzeća u restrukturiranju i da to može dovesti do velikog ekonomskog i finansijskog kolapsa. Agencija za privatizaciju će pokušati zajedno sa Ministarstvom privrede da razradi model privatizacije po kome bi preduzeće imalo rok do kada da krene u privatizaciju, a rokovi za završetak privatizacije bili bi određeni zakonskim rokovima za postupak privatizacije. Ukazao je na greške koje su pravljene u predhodnom periodu kod raskida ugovora o privatizaciji zbog neispunjavanja ugovornih obaveza kupaca, jer su uzimana preduzeća i naplaćivane garancije. Kupci preduzeća kod kojih su raskinuti ugovori preko suda dobijaju sporove, jer Agencija nije smela da uzme i preduzeće i naplati garancije, pa će to dodatno otežati rad Agencije i stvoriti obaveze u budžetu.

U diskusiji, povodom razmatranja izveštaja Ministarstva privrede o radu Agencije za privatizaciju, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- za koja četiri preduzeća je raspisan javni poziv za privatizaciju;

- da li je moguće razgovarati sa onima koji su spremni da tuže ili su tužili Agenciju za privatizaciju i nađu neka prihvatljiva zajednička rešenja bez suda;

- koliko je Zakon o privatizaciji primenljiv u praksi i da li nešto u njemu treba menjati;

- koliko je od 1700 prispelih pisama zainteresovanosti investitora za privatizaciju ozbiljno i može dovesti do uspešne privatizacije;

- koliko je privatizacija uspešno sprovedeno od ukupno 151 subjekta privatizacije kod kojih je predviđena privatizacija prodajom kapitala;

- za koliko od 77 preduzeća za koje je predviđen stečaj je do sada pokrenut stečajni postupak;

- da li je donet akcioni plan i šta se tim planom predviđa;

- da li bi samo promenama Zakona o privatizaciji moglo da se da određeno vreme preduzećima u restrukturiranju da izvrše neophodne promene, poštujući krajnji rok za privatizaciju koji je krajem godine, a da se time ne prekrše obaveze iz Sporazuma o stabilizaciji i pridruživanju i Sporazuma sa MMF-om;

- da li postoji i koji način da se zaštiti proces privatizacije i stečaja posle 31. maja 2015. godine, a da ne dođemo u poziciju da ukočimo pregovore sa Evropskom unijom i narušimo ugovorne obaveze sa MMF-om.

U raspravi, istaknuto je da Agencija za privatizaciju treba da pokaže veću fleksibilnost prilikom odlučivanja o raskidima ugovora o privatizaciji, posebno u smislu mogućnosti za prevazilaženje problema nastalih zbog ekonomske krize i sklapanja aneksa ugovora, da bi se sačuvalo preduzeće i radna mesta. Treba uvesti praksu u Agenciji za privatizaciju, posebno kada se radi o raskidu privatizacije ili naplati garancije, da se pre odlučivanja obave razgovori sa vlasnicima. Proces privatizacije traje previše dugo i situacija nije dobra. Podržana je otvorenost Agencije za privatizaciju, ali i izražena bojazan da se proces privatizacije neće odvijati predviđenim tempom. Agencija za privatizaciju treba da dostavi Odboru informaciju o tome koliko je sudskih sporova izgubljeno u poslednjih četiri - pet godina, koji su to sporovi i iznosi sredstava koje je država morala da plati pojedinačno po svakom sporu, kao i koliko se trenutno vodi sudskih sporova protiv Agencije za privatizaciju, u kojoj fazi su ti sporovi i koliko će u ovoj godini opteretiti budžet. Istaknuto je nezadovoljstvo radom zastupnika kapitala i izneto da je najveći problem u ljudima koji su sprovodili privatizacije. Zastupnici kapitala snose veliku odgovornost za sve što se dešavalo i dešava u procesu privatizacije, ali niko od njih nije pozvan na odgovornost. Stiče se utisak da Agencija za privatizaciju ne zna kojom imovinom raspolaže, posebno u malim sredinama i opštinama.

Povodom diskusije, direktor Agencije za privatizaciju je istakao da su objavljeni javni pozivi za strateško partnerstvo sa Fabrikom automobila „Priboj“ a.d. Priboj, prodaju imovine za „Aleksa Šantić“ a.d. Aleksa Šantić i prodaju kapitala za „Krušik - Plastika“ a.d. Osečina i „C“ market a.d Beograd. Agencija za privatizaciju će pripremiti traženu informaciju u vezi sudskih sporova. Zakon o privatizaciji nije loš i on predviđa određene rokove. Agencija je trebala na vreme da pripremi formu pet dokumenata koji su neophodni da bi se objavio javni poziv za bilo koje preduzeće, a do kraja 2014. godine nije bio pripremljen tekst ni jednog dokumenta. Požureno je sa objavljivanjem javnog poziva za pismo o nameri i nisu proveravani investitori koji su se javljali. Sada je uvedena praksa da se preduzeća koja se javljaju da učestvuju u procesu privatizacije proveravaju. Mišljenja je da je od 1700 zainteresovanih investitora 15% realnih ponuda. Izneo je da je akcionim planom predviđeno da se za 188 preduzeća pokrene stečajni postupak, a od toga 76 preduzeća su bez zaposlenih. Ukoliko budu predložene promene Zakona o privatizaciji, to će biti u saradnji i uz saglasnost sa Evropskom unijom, Svetskom bankom i MMF-om. Istakao je da je šest zastupnika kapitala smenjeno u prethodnih pet dana i da je planirana smena još 15 u narednom periodu. Modeli privatizacije koji su predloženi Ministarstvu privrede za pojedina preduzeća nisu dobri i trebalo bi da dođe do određenih promena.

U diskusiji su učestvovali Aleksandra Tomić, Zoran Pralica, Radmilo Kostić, Vladimir Marinković, Dragan Jovanović, Goran Ćirić, Ivan Bauer, Vladan Milošević, Miloš Petrović, Ljubomir Šubara i Katarina Obradović Jovanović.

a) Odbor je odlučio jednoglasno da prihvati Informaciju o radu Ministarstva privrede za period oktobar – decembar 2014. godine i podneo Izveštaj Narodnoj skupštini.

b) Odbor je jednoglasno usvojio Izveštaj Ministarstva privrede o radu Agencije za privatizaciju za mesec oktobar 2014. godine.

v) Odbor je jednoglasno usvojio Izveštaj Ministarstva privrede o radu Agencije za privatizaciju za mesec novembar 2014. godine.

g) Odbor je jednoglasno usvojio Izveštaj Ministarstva privrede o radu Agencije za privatizaciju za mesec decembar 2014. godine.

d) Odbor je jednoglasno usvojio Izveštaj Ministarstva privrede o radu Agencije za privatizaciju za mesec januar 2015. godine.

Šesta tačka dnevnog reda - **Razmatranje Predloga za održavanje javnog slušanja na temu: „Mogućnosti i prepreke za korišćenje biomase u energetske svrhe u Republici Srbiji“**

Na predlog predsednika, a na osnovu inicijative Nemačke organizacije za međunarodnu saradnju (GIZ), Odbor je, u skladu sa čl. 83. i 84. Poslovnika Narodne skupštine, jednoglasno doneo Odluku o organizovanju javnog slušanja na temu: „Mogućnosti za efikasnije korišćenje biomase u energetske svrhe u Republici Srbiji“, 24. marta 2015. godine, u 11 časova, u Maloj sali Doma Narodne skupštine. Odbor je ovlastio predsednika da na osnovu dodatnih predloga članova Odbora utvrdi konačnu listu učesnika i program javnog slušanja.

Sednica je zaključena u 12 časova i 40 minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |